**SLĂVIŢI BARZII!**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt cuvinte-n lumea asta

Care, spuse într-un fel,

Îşi dezvăluie măiastra

Gingăşie sub penel.

Sunt poeţi ce ştiu a toarce

Potrivitele cuvinte,

De inima ţi se stoarce

De măreţe simţăminte.

Precum florile sub soare,

Cu-o mireasmă fără seamăn

Versul lor subtil răsare

Din al stihului sol reavăn.

Muze precum ciocârlia

Cântă la a lor ureche,

Scrijelindu-şi poezia

În triluri fără pereche.

Nopţi îşi lasă-n urmă trene,

Stele scapără cochete,

Strălucind de prin catrene,

Furişându-se-n sonete...

Dar poetul, insomniacul,

Cu ochii deschişi visează,

Căci nu somnul îi e leacul -

Mintea sa în vers stă trează.

Slăviţi barzii, cei ce luptă

Ca frumosul să nu piară,

Într-o lume ce se-nfruptă

Din suflet precum o fiară!